ธปท.ชี้รอดูความชัดเจนนโยบายศก.สหรัฐ”ทรัมป์” ก่อนประเมินผลกระทบต่อ GDP
ธปท.ชี้รอดูความชัดเจนนโยบายศก.สหรัฐ"ทรัมป์" ก่อนประเมินผลกระทบต่อ GDP
20 ม.ค. 2560

นายวิรไท สันติประภพ ผู้ว่าการ ธนาคารแห่งประเทศไทย (ธปท.) เปิดเผยว่า ขอรอดูความชัดเจนนโยบายเศรษฐกิจสหรัฐของนายโดนัลด์ ทรัมป์ ว่าที่ประธานาธิบดีสหรัฐ ที่จะทำพิธีสาบานตนเข้ารับตำแหน่งในวันนี้ ซึ่งจะมีการสาบานตนและกล่าวสุนทรพจน์ ว่ามีรายละเอียดเป็นอย่างไรและจะกระทบต่ออัตราการขยายตัวทางเศรษฐกิจ (GDP) ของไทยอย่างไรบ้าง
อย่างไรก็ตาม มองว่าตั้งแต่นายโดนัลด์ ทรัมป์ ได้รับการเลือกตั้งก็มีผลให้ตลาดเงินและตลาดทุนมีความผันผวน ดังนั้น แนะนำให้นักลงทุนให้ความสำคัญกับการบริหารความเสี่ยงจากอัตราแลกเปลี่ยน แต่ธปท.จะดูแลเรื่องนี้อย่างใกล้ชิด
ส่วนกรณีปัญหาการผิดนัดชำระหนี้ตั๋ว B/E มองว่าจะส่งผลกระทบในวงจำกัดเท่านั้น ซึ่งเรื่องนี้ได้ประสานกับทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อย่างใกล้ชิดแล้ว